## El festival Medusa Sunbeach de Cullera disposa d’un Punt Violeta per a garantir un espai lliure de comportaments i agressions sexistes

*** Les professionals dels Punt Violeta compten amb l’assessorament i el suport dels centres Dona 24h de la Generalitat**

La Vicepresidència Segona i Conselleria de Serveis Socials, Igualtat i Habitatge estarà present en el festival Medusa Sunbeach que se celebra durant aquesta setmana a Cullera, amb la instal·lació d’un Punt Violeta per a garantir un espai lliure de comportaments i agressions sexistes.

Atesos per personal especialitzat, els Punt Violeta són espais de visibilització i sensibilització per a la ciutadania de les situacions de violència que poden patir les dones, en concret durant la celebració de festes i també en els festivals de música, en els quals es concentra, de manera multitudinària, la gent jove.

L’objectiu d’aquesta iniciativa és que els festivals siguen zones d’oci per a gaudir-los en llibertat i total seguretat. Per a fer-ho compten amb els Punt Violeta, on bàsicament informen, prevenen i atenen possibles agressions sexuals, a més de difondre valors com els drets de la dona.

Tots els punts compten amb l’assessorament i el suport dels centres Dona 24h de la Generalitat, que ajuden les professionals que estan a peu de carrer a resoldre tots aquells dubtes o qüestions que puguen tindre.

**Presència dels Punt Violeta**

La instal·lació d’aquests espais s’ha previst en cinc festivals més programats durant els mesos d’estiu a la Comunitat Valenciana: FIB, Zevra, Low Festival, Arenal Sound i el festival de música electrònica Òpera, amb l’objectiu de garantir unes festes lliures de conductes sexistes i l’accés a l’oci segur per a totes les persones.

En el festival Medusa Sunbeach de Cullera el Punt Violeta està instal·lat des de hui i fins al diumenge 13 d’agost. Està prevista també la instal·lació d’un Punt Violeta durant la celebració del festival de música electrònica Opera, que tindrà lloc als jardins de Vivers de València el 30 de setembre.

Fecha: 09/08/2023